Økonomien i de nordjyske kommuner er presset, og der varsles i øjeblikket store besparelser mange steder forud for efterårets budgetlægning for det kommende år. Et af de områder som de politiske spare-øjne ofte hurtigt falder på er kulturområdet, men hvordan forsøger kultur-politikerne at skabe de rette prioriteringer, i økonomiske valg, der handler om ældres pleje og skolebørnenes trivsel kontra støtte til kulturinstitutioner, der måske kun bruges af en beskeden del af borgerne. Og hvordan opleves det ude i kulturlivet, altid at have det sparepolitiske Damokles-sværd hængende over hovedet. Det er nogle af de emner, der tages op i TV2 Nords debatmagasin Fokus. I Aalborg blev der torsdag fremlagt det nye budgetoplæg for 2024 – et forslag, der indeholder store besparelser ikke mindst på det kulturelle område. Det Hem’lige teater, Kunsthal Nord i Nordkraft og museet Springeren mister store dele af deres tilskud. Det Hem’lige teater og Kunsthal nord lægges ind i det der hedder Væksthus i Huset i Aalborg, mens Springeren varsler, at det betyder lukning af museet, hvis tilskuddet forsvinder. -	Det er altid hårdt, for der er mange der bliver bekymrede for det, der er deres liv og værk og som står med sparekniven over hovedet – det forstår jeg fuldt ud, og vi prøver at gøre alt hvad vi kan for at lytte til de bemærkninger, der kommer derudefra og tage mest mulig viden ind, inden vi træffer beslutningerne, siger Jes Lunde, radikal rådmand for Sundhed og kultur i Aalborg Kommune. I Hjørring Kommune er der også varslet store besparelser – for eksempel på det kommunale tilskud til Kunstbygningen Vrå, der blandt andet rummer Engelundsamlingen. Tilskuddet varsles skåret ned med mere end 60 procent, og også her vil det betyde en reel lukning, hvis det gennemføres, lyder det fra leder af Kunstbygningen, Signe Højmark. Og når der skal spares i de kommunale budgetter, er det ofte hårde valg mellem kultur og de helt tunge velfærdsområder, der sætter kulturen i en vanskelig situation. -	Der kan være en sandhed i, at kulturen måske ikke har så mange venner, som en overskrift med ældrepleje og folkeskoler osv, for så bliver det jo den helt borgernære velfærd, men jeg synes, det er vigtigt, at vi begynder at tale om kulturen som velfærd, for det er det jo også. Man skal huske på, at kulturen kom egentlig før demokratiet. Hvis ikke vi havde kulturen og kunsten så havde vi jo ikke det frie udtryk, og det bliver lidt højtravende, men det er jo faktisk det, der er hele forudsætningen for vores samfund, at vi tør sige, hvad vi mener og tænker og tør inspirere hinanden, siger Thomas Klimek socialdemokratisk byrådsmedlem og medlem af økonomiudvalget i Hjørring kommune. Kulturinstitutionen Huset i Aalborg skal, hvis budgetoplægget bliver vedtaget, i fremtiden også huse både Det Hem’lige teater og Kunsthal Nord, og leder Michael Falk Marino mener, at det er vigtigt at politikerne ikke glemmer de kulturelle vækstlag, og at det også handle om unges trivsel. -	Man skal passe på, når man snakker vækstlag, at man ikke kommer til at sortere væk, der hvor man også snakker trivsel og inklusion. For det er faktisk grundlaget for rigtig meget af vores kulturliv. Det er det rigtig mange af de unge, de siger i dag – at først og fremmest skal de have et sted, hvor de trives, hvor de kan være sammen, hvor de kan skabe sociale fællesskaber. Og så kan vi begynde at snakke talentudvikling og snakke kommerciel kunst og alle mulige ting, men vi skal sikre det grundlag først, siger Michael Falk Marino. Du kan se hele Fokus torsdag i forbindelse med nyhederne klokken 19.30 eller i linket øverst i artiklen.

Opsummering:
Kulturen risikerer at blive taberen i kommunernes stramme budgetter